Legendariese man met hart vir stampkarre gegroet | News24
Legendariese man met hart vir stampkarre gegroet
=Atta Victor gee die waterwa vet op Victory Raceway, die renbaan waaroor hy passievol was. Multimedia · User Galleries · News in Pictures
Die legendariese motorsportman Atta Victor is verlede Vrydag op ’n besonderse manier gegroet met ’n begrafnisdiens by die Victory Raceway renbaan. Victor is in die ouderdom van 69 aan ’n hartaanval dood. Sy naam was dekades lank sinoniem met stampkarre. “Stampkarre was sy lewe, en almal op die baan het Atta geken,” vertel Johan van Eck, wat Victor deur hul jarelange deelname aan motorsport geken het. “Atta was altyd die man met die mooiste karre, want hy kon iets in sy kop sien en het geweet hoe om dit te bou en mooi te maak.“Victor het in die 1980’s uitgetree uit motorsport nadat hy hom as nasionale en provin- siale kampioen gevestig het. Hierna het hy Custom City gestig, waar hy sy talent ingespan het om lykswaens en limousines te bou. “Atta was die hart van dié plek, ons sal hom onthou vir sy toegewydheid.”Sy dogter, Vicky Gillmer, getuig ook van sy harde werk. “Die dag voor sy dood het my pa nog aan ’n lykswa-projek gewerk,” vertel sy. “Hy was op sy gelukkigste wanneer hy kon kyk hoe renjaers jaag om die baan wat hy voorberei het. “Ons as kinders gaan die stywe drukkies mis, die grappies en ou stories wat hy vertel het – maar ons berus ons dat hy by Jesus is en ons hom weer sal sien.” Victor se begrafnis is deur Brian van Willing, ’n jarelange vriend van die oorledene waargeneem en sy oorskot is vervoer in een van die laaste lykswaens wat Victor se seun, Pieta, gebou het. Victor het die eerste dubbelkajuit bakkies gebou en Nissan het dit by hom oorgekoop in die laat 1990s. Daarna het hy Custom City gestig waar hy hoofsaaklik limousines en lykswaens gebou het. Die langste limousine wat Victor gehou het wat 9 meter lank en dit kon 15 passasiers vervoer. Een van sy limousines is in ’n Leon Schuster fliek gebruik.